ΚΑΝΟΝΙΣΜΟΣ (ΕΚ) αριθ. 2561/94 ΤΗΣ ΕΠΙΤΡΟΠΗΣ της 21ης Οκτωβρίου 1994 για την θέσπιση εκτάκτων μέτρων στήριξης της αγοράς στον τομέα του χοιρείου κρέατος στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20 και το άρθρο 22 δεύτερο εδάφιο,

Εκτιμώντας:

ότι, λόγω της εμφανίσεως και της εξακολουθήσεως υπάρξεως της αφρικανικής πανώλης των χοίρων σε ορισμένες περιοχές παραγωγής της Ισπανίας που χαρακτηρίζονται από την εκτροφή χοίρων της ιβηρικής φυλής, μία προσβεβλημένη περιοχή και μία απρόσβλητη περιοχή από την ασθένεια καθορίστηκαν από την απόφαση 89/21/ΕΟΚ του Συμβουλίου της 14ης Δεκεμβρίου 1988 σχετικά με παρέκκλιση από τις απαγορεύσεις λόγω της αφρικανικής πανώλης των χοίρων για ορισμένα τμήματα του εδάφους της Ισπανίας (3), όπως τροποποιήθηκε τελευταία από την απόφαση 94/475/ΕΚ της Επιτροπής (4)- ότι, κατά συνέπεια, απαγορεύεται προσωρινά η εμπορία από την προσβεβλημένη ζώνη ζωντανών χοίρων, νωπού χοιρείου κρέατος και ορισμένων προϊόντων με βάση το χοίρειο κρέας-

ότι υπάρχει κίνδυνος οι περιορισμοί της ελεύθερης κυκλοφορίας εμπορευμάτων που απορρέουν από την εφαρμογή κτηνιατρικών μέτρων να διαταράξουν σοβαρά την αγορά του χοιρείου κρέατος στην Ισπανία- ότι, μετά από την τελευταία κτηνιατρική διάταξη, οι χοιροτρόφοι δεν έχουν πλέον πρόσβαση στα σφαγεία και στις συνήθεις βιομηχανίες μεταποιήσεως που βρίσκονται εκτός της προσβεβλημένης περιοχής- ότι πρέπει, συνεπώς, να ληφθούν έκτακτα μέτρα στηρίξεως της αγοράς μόνο για τους ζωντανούς χοίρους που προέρχονται από άμεσα προσβεβλημένες περιοχές, τα οποία θα ισχύσουν για όσο χρονικό διάστημα είναι απολύτως απαραίτητα-

ότι, μεριμνώντας για την πρόβλεψη μιας μεταγενέστερης επιζωοτίας, πρέπει να εξαιρεθούν οι χοίροι που προέρχονται από τις εν λόγω ζώνες από το κανονικό κύκλωμα των προϊόντων που προορίζονται για την ανθρώπινη διατροφή και να προβούμε στη μεταποίηση σε προϊόντα που προορίζονται για σκοπούς εκτός από την ανθρώπινη διατροφή-

ότι πρέπει να καθοριστεί η τιμή αγοράς για τους ζωντανούς χοίρους παχύνσεως, σε περίπτωση αγοράς, από τον οργανισμό παρεμβάσεως στην προσβεβλημένη περιοχή-

ότι, λαμβάνοντας υπόψη το μέγεθος της επιζωοτίας και, κυρίως, τη διάρκειά της και, κατά συνέπεια, τη σημασία των αναγκαίων προσπαθειών για τη στήριξη της αγοράς, πρέπει να καταμεριστούν οι δαπάνες μεταξύ της Κοινότητας και του εν λόγω κράτους μέλους-

ότι πρέπει να προβλεφθεί ότι οι ισπανικές αρχές θα λάβουν όλα τα μέτρα ελέγχου και εποπτείας που είναι αναγκαία και θα πληροφορήσουν σχετικά επ' αυτού την Επιτροπή-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από τις 24 Οκτωβρίου 1994 ο ισπανικός οργανισμός παρεμβάσεως προβαίνει στην αγορά ζωντανών χοίρων παχύνσεως βάρους ίσου ή ανωτέρου από 140 χιλιόγραμμα ανά παρτίδα.

2. Η αγορά των πρώτων 42 000 ζωντανών χοίρων παχύνσεως καλύπτεται από τον κοινοτικό προϋπολογισμό.

3. Επιτρέπεται στην Ισπανία να αγοράσει, συμπληρωματικά, με δικές της δαπάνες και με τους όρους που προβλέπονται από τον παρόντα κανονισμό, τους επόμενους 18 000 ζωντανούς χοίρους παχύνσεως.

Άρθρο 2

Μπορούν να αγοραστούν ζωντανοί χοίροι παχύνσεως της "ιβηρικής φυλής" ή διασταυρώσεων με αυτήν που έχουν εκτραφεί στην περιοχή που αναφέρεται στο παράρτημα ΙΙ της απόφασης 89/21/ΕΟΚ εφόσον, κατά την ημέρα αγοράς των ζώων, εφαρμόζονται στην εν λόγω περιοχή οι κτηνιατρικοί και υγειονομικοί περιορισμοί που προβλέπονται στην εν λόγω απόφαση.

Άρθρο 3

Τα ζώα ζυγίζονται και θανατώνονται, είτε στην εκμετάλλευση είτε στις εγκαταστάσεις αξιοποιήσεως καταλοίπων ζωικής προελεύσεως, την ημέρα της αγοράς εις τρόπον ώστε να μη μπορεί να διαδοθεί η επιζωοτία.

Μεταφέρονται αμέσως σε εγκαταστάσειςς αξιοποιήσεως καταλοίπων ζωικής προελεύσεως και μεταποιούνται σε προϊόντα που υπάγονται στους κωδικούς ΣΟ 1501 00 11, 1506 00 00 και 2301 10 00.

Οι εργασίες εκτελούνται από το διαρκή έλεγχο των αρμόδιων ισπανικών αρχών.

Άρθρο 4

Η τιμή αγοράς στην εκμετάλλευση για τους ζωντανούς χοίρους παχύνσεως βάρους ίσου ή μεγαλυτέρου από 140 χιλιόγραμμα κατά μέσο όρο ανά παρτίδα καθορίζεται σε 122 Ecu ανά 100 χιλιόγραμμα σφαγμένου βάρους.

Όταν το μέσο βάρος ανά παρτίδα είναι μικρότερο από 140 χιλιόγραμμα αλλά μεγαλύτερο από 134 χιλιόγραμμα, η τιμή αγοράς ανέρχεται σε 104 Ecu ανά 100 χιλιόγραμμα.

Και στις δύο περιπτώσεις η τιμή αγοράς θα πολλαπλασιάζεται με το συντελεστή 0,79.

Άρθρο 5

Οι αρμόδιες ισπανικές αρχές λαμβάνουν απαραίτητα μέτρα για να υπάρξει διασφάλιση της τηρήσεως των διατάξεων του παρόντος κανονισμού και, ιδίως, εκείνων που αναφέρονται στο άρθρο 2. Ενημερώνουν σχετικά την Επτροπή το ταχύτερο δυνατόν.

Άρθρο 6

Οι αρμόδιες ισπανικές αρχές ανακοινώνουν στην Επιτροπή κάθε Τετάρτη τον αριθμό και το συνολικό βάρος των αγορασθέντων χοίρων κατά τη διάρκεια της προηγούμενης εβδομάδας καθώς και την τιμή αγοράς του χοίρου ιβηρικής φυλής για την εβδομάδα αυτή.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Οκτωβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 129 της 11. 5. 1989, σ. 12.

(3) ΕΕ αριθ. L 9 της 12. 1. 1989, σ. 24.

(4) ΕΕ αριθ. L 199 της 2. 8. 1994, σ. 43.